ລມຕ ມຽນມາ ຢ້ຽມຢາມ ກະຊວງຕ່າງປະເທດ ສຫລ
ລັດຖະມົນຕີ ຕ່າງປະເທດມຽນມາ ແລະເຈົ້າໜ້າທີ່ ອະວຸໂສສະຫະລັດ ພົບປະກັນ ທີ່ກຸງວໍຊິງຕັນ
ລັດຖະມົນຕີການຕ່າງປະເທດມຽນມາໄດ້ເດີນທາງແບບທີ່ບໍ່ຄ່ອຍໄດ້ເຫັນກັນມາຢ້ຽມຢາມ ກະຊວງການຕ່າງປະເທດສະຫະລັດ ເພື່ອພົບປະກັບພວກເຈົ້າໜ້າທີ່ອະວຸໂສຂອງລັດຖະ ບານອະເມຣິກັນ ໂຄສົກຂອງກະຊວງການຕ່າງປະເທດສະຫະລັດກ່າວວ່າ ລັດຖະມົນຕີການຕ່າງປະເທດມຽນ ມາ ທ່ານ Wunna Maung Lwin ໄດ້ພົບປະໃນມື້ວັນພະຫັດວານນີ້ ກັບທ່ານ Kurt Campbell ນັກການທູດສູງສຸດຂອງສະຫະລັດຮັບຜິດຊອບກ່ຽວກັບກິດຈະການເອເຊຍຕາ ເວັນອອກ ແລະທ່ານ Derek Mitchell ທູດພິເສດຂອງສະຫະລັດ ຮັບຜິດຊອບກ່ຽວກັບ ເລື່ອງມຽນມາ ໂຄສົກກ່າວວ່າ ການພົບປະທີ່ວ່ານີ້ມີຂຶ້ນລຸນຫຼັງການດຳເນີນຄວາມພະຍາຍາມເພື່ອທຳການ ພົວພັນກັບມຽນມາແລະເວົ້າວ່າ ວໍຊິງຕັນຂໍສັນລະເສີນຕໍ່ການເຄື່ອນໄຫວຢູ່ໃນມຽນມາເມື່ອ ໄວໆມານີ້ ເຊັ່ນການເປີດການເຈລະຈາ ທີ່ຍັງດຳເນີນຢູ່ຕໍ່ມາຂອງລັດຖະບານກັບຜູ້ນຳປະຊາ ທິປະໄຕ ທ່ານນາງອອງຊານຊູຈີ ໂຄສົກກ່າວວ່າ ສະຫະລັດຈະຊຸກຍູ້ໃຫ້ມີຄວາມກ້າວໜ້າຢູ່ໃນມຽນມາຮວມທັງການປ່ອຍພວກ ນັກໂທດ ການເມືອງທັງໝົດແລະຍຸຕິການກໍ່ຄວາມຮຸນແຮງຢູ່ໃນເຂດຕ່າງໆຂອງພວກຊົນກຸ່ມ ນ້ອຍ ໂຄສົກເວົ້າອີກວ່າ ທ່ານເອງຈື່ບໍ່ໄດ້ວ່າແມ່ນໃນປີໃດແທ້ ທີ່ລັດຖະມົນຕີການຕ່າງປະເທດຂອງ ມຽນມາ ໄດ້ເດີນທາງມາຢ້ຽມຢາມກະຊວງການຕ່າງປະເທດສະຫະລັດເທື່ອແລ້ວ ໃນຕົ້ນອາທິດນີ້ລັດຖະມົນຕີການຕ່າງປະເທດມຽນມາໄດ້ພົບປະກັບພວກເຈົ້າໜ້າທີ່ອະວຸໂສ ຂອງສະຫະລັດຢູ່ຂ້າງນອກຂອງກອງປະຊຸມສະມັດຊາໃຫຍ່ ອົງການສະຫະປະຊາຊາດທີ່ນະ ຄອນນິວຢອກ ກະຊວງການຕ່າງປະເທດສະຫະລັດ ກ່າວເຖິງການພົບປະນັ້ນວ່າເປັນການ ພົບປະທີ່ສ້າງສັນແລະເປີດກວ້າງ